St. Anger
St. Anger — ამერიკული მძიმე მეტალ ჯგუფ მეტალიკის მერვე სტუდიური ალბომი, რომელიც გამოვიდა 2003 წლის 5 ივნისს ლეიბლზე Elektra Records. ეს ალბომი მეტალიკის სტუდიურ ალბომებს შორის ყველაზე გრძელი პერიოდის - ექვსი წლის შემდეგ გამოვიდა, 1997 წელს გამოსული ალბომის Reload შემდეგ. თავიდან ალბომის გამოშვება დაგეგმილი იყო 10 ივნისს, მაგრამ ფაილების გაზიარების სისტემებში მოხვედრის შიშის გამო გამოვიდა ხუთი დღით ადრე. St. Anger მეტალიკის პირველი ალბომია ...And Justice For All-ის შემდეგ, რომლის ჩაწერაშიც მონაწილეობა არ მიუღია ჯგუფთან მრავალწლიანი თანამშრომლობის გამოცდილების მქონე ბასისტს ჯეისონ ნიუსტედს ჯგუფიდან წასვლის გამო. იმის შიშის გამო, რომ ჩაწერებს ახალ ბასისტთან დიდ დროს მოუნდებოდნენ, ხოლო ჯეისონმა ჯგუფი სწორედ ჩაწერის წინ დატოვა, ბას-პარტიებს ჩაწერის დროს ასრულებდა მეტალიკის პროდიუსერი ბობ როკი. ეს ალბომი ასევე მეტალიკის ბოლო ალბომია, რომელსაც ბობ როკი უწევს პროდიუსირებას. ალბომის ჩაწერის შემდეგ მეტალიკამ მოაწყო მოსმენა, რის შემდეგაც ჯგუფში აიყვანეს ბასისტი რობერტ ტრუჰილო, შემდეგ კი მასთან ერთად დაიწყეს ალბომის მხარდამჭერი ტურნეები. St. Anger 30 ქვეყნის ალბომთა ჩარტებში პირველ ადგილზე მოხვდა, მათ შორის ამერიკულ ბილბორდ 200-ში. ალბომს თავისუფლად შეიძლება ეწოდოს მეტალიკის ყველაზე სკანდალური ალბომი, რადგან აზრთა ყველაზე დიდი სხვადასხვაობა სწორედ ამ ალბომის გარშემო იყო. ფანებისა და კრიტიკოსების ერთმა ნაწილმა ეს ალბომი მეტალიკის ისტორიაში ყველაზე სუსტ ნამუშევრად შეაფასა, ხოლო მეორე ნაწილმა (რომელნიც უმცირესობაში იყვნენ) მიიღო, როგორც მეტლიკის კიდევ ერთი ცდა, გამომდინარე იქიდან, რომ მეტალიკას სტილის შეცვლის გამოცდილება უკვე ჰქონდა წარსულში. ყველაზე მეტად გიტარების სოლოების მინიმუმამდე შემცირებასა და ულრიხის ფოლადის ჟღერადობის დრამებს უჩიოდნენ. მიუხედავად კრიტიკისა, 2004 წელს ალბომის მთავარმა სიმღერამ St. Anger გრემი მოიპოვა კატეგორიაში საუკეთესო მეტალ შესრულება. გაიყიდა 2 მილიონი ეგზემპლარი მხოლოდ აშშ-ში და ორჯერ იქნა სერტიფიცირებული პლატინად RIAA-ს მიერ.